Kurwanya imyanda ya “plastique"
Umuyobozi Mukuru w’Ikigo cy’Igihugu Gishinzwe Kurengera Ibidukikije (REMA) Kabera Juliet, yahamagariye amahanga guhuza imbaraga mu rugamba rwo kurwanya no guhagarika ikoreshwa rya plastique’ kuko zigira ingaruka ku buzima bwa muntu n’ibidukikije muri rusange.

Ni mu butumwa yagejeje ku bitabiriye ikiganiro kigaruka ku guhanga n’ingaruka z’imyanda ya ‘plastique’ cyabaye ku wa 13 Mutarama 2022 hifashishijwe ikoranabuhanga.

Cyateguwe n’Ihuriro ‘Geneva Environment Network’ ribarizwamo imiryango irenga 100 iharanira kubungabunga ibidukikije n’iterambere rirambye, rirangajwe imbere n’Ishami ry’Umuryango w’Abibumbye ryita ku Budukikije (UNEP).

Intego 
Kabera yibukije inzira ndende u Rwanda rwatangiye kera yo kurwanya plastique, rukazana impinduka uyu munsi rukaba rutangwaho urugero rwiza mu kurengera ibidukikije nk’uko NewTimes yabitangaje.

Mu 2004 ni bwo u Rwanda rwashyizeho ingamba zikumira ikoreshwa ry’amashashi n’ibindi bikoresho bya plastique bipfunyikwamo.

Kuva ubwo urugamba rwarakomeje ndetse mu 2019 hatangira gukumirwa n’ikoreshwa ry’ibikoze muri plastique byifashishwa rimwe bigata agaciro, hagamijwe kurwanya umwanda biteza bikanangiza ibidukikije.

Ibirenze kuri ibyo, muri Nzeri 2021 u Rwanda na Peru byatanze igitekerezo cy’umushinga w’amasezerano mpuzamahanga agamije kurwanya plastique n’ingaruka zayo. Hagaragazwamo ko ikibazo cyazo gifite imizi mu kuba zambukiranya imipaka bityo ko no kugikemura ari ho bigomba guhera.

Biteganyijwe ko uzaganirwaho mu Nteko y’Umuryango w’Abibumbye yiga ku Bidukikije izaterana hagati yo ku wa 28 Gashyantare no ku wa 2 Werurwe 2022.

Ingamba 
Zimwe mu ngamba u Rwanda rwashyizeho mu guhangana n’ubwiyongere bwa plastique mu gihugu harimo gupfunyika mu bikoresho bibora, cyangwa mu macupa y’ibirahuri akoreshwa n’abaguzi akongera gusubizwa mu nganda (ku binyobwa).

Ingaruka 
Ihuriro Mpuzamahanga ry’imiryango ya Leta n’itari iya Leta ibungabunga urusobe rw’ibinyabuzima (IUCN) rigaragaza ko ibisimba byo mu mazi byinshi zitiranya plastique n’udusimba zirya, maze zikazangiriza mu nda ntizibashe kurya zikicwa n’inzara.

Ubushakashatsi bwerekanye ko ibikoresho bya plastique bigera mu butaka bikamara imyaka myinshi bitarabora. Iyo izuba ribicanyeho cyane bisohora ibibuhumanya, byanatwikwa bikohereza imyuka ihumanye mu kirere.

Reba